Solidariteit wil Afrikaanse skole beskermPanyaza Lesufi. Foto: Flickr/GovernmentZA Volgens die vakbond het Lesufi ŉ aggressiewe houding teenoor Afrikaanse skole en daardeur ook teen die sprekers van Afrikaans. “Lesufi het al vele aanslae teen Afrikaanse skole geloods en onder andere gesê Afrikaanse skole moet kinders akkommodeer, of die kinders Afrikaans magtig is of nie. Lesufi het ook op Twitter gesê hy is gefrustreerd omdat daar steeds Afrikaanse skole is in 2016.” Solidariteit het gesê hy meen Lesufi boelie Afrikaanse skole met mag wat in sy persoon gesetel is en nie in die Grondwet nie. “Die LUR tree dus onregmatig en onvanpas op. Ouers het nie net die reg nie, maar ook die plig, om baie aktiewer teen hom en sy idees op te staan. Toelatings is ŉ beheerliggaam-aangeleentheid en beheerliggame en skoolhoofde moet nie hul magte weens politieke boelie-taktiek laat vaar nie.” Die vakbond het besluit kinders het, ingevolge die Grondwet, die reg om onderrig in hul moedertaal te ontvang en dit moet beskerm word. “Ouers het die reg om te besluit in watter skole hulle hul kinders wil plaas en enige vorm van sentrale registrasie en plasing moet in beginsel verwerp word.” Volgens Solidariteit hoef ouers, beheerliggame en skoolhoofde nie apologeties te wees oor hul regte nie en moet hulle hulle nie deur Lesufi se tirades laat intimideer nie. “Die vakbond kan regsaksies begin of ondersteun om skole te beskerm. Ouers en die gemeenskap kan gemobiliseer word teen enige planne om Afrikaans by skole af te skaal en die Solidariteit Beweging sal baie meer aktief by die beskerming van skole betrokke raak.” Die vakbond het gesê hy sal ook politieke gesprekke met die regerende party oorweeg in ŉ poging om ŉ langtermynskikking vir die beskerming van Afrikaans by skole te bereik. “Gesamentlike strategieë moet met ander organisasies, wat reeds op hierdie terrein werk en skole ontwikkel word.”